Hollannissa poliisi on löytänyt vuosikausia eristyksissä eläneen perheen syrjäiseltä maatilalta.

58-vuotias mies ja viisi lasta olivat asuneet yhdeksän vuotta maatalon kellarissa Ruinerwoldin kylässä Drenthen maakunnassa. Asiasta ovat kertoneet paikallinen RTV Drenthe -televisiokanava (siirryt toiseen palveluun) sekä esimerkiksi yleisradioyhtiö BBC (siirryt toiseen palveluun) ja Newsweek (siirryt toiseen palveluun)-lehden verkkosivut.

Perheen lapset ovat nyt 18–25 -vuotiaita.

RTV Drenthen tietojen mukaan perheenjäsenillä ei ollut kontakteja ulkomaailmaan, vaan he olivat eläneet tilalla täysin omavaraisesti kasvimaan ja tilalla kasvatettujen eläinten turvin. He olivat ilmeisesti odottaneet maailmanloppua.

Perhe löytyi sen jälkeen, kun sisarussarjan vanhin poika pakeni tilalta paikalliseen baariin ja pyysi apua. Baarin omistaja Chris Westerbeek kertoo televisiokanavalle, että hämmentyneeltä vaikuttanut nuori mies oli pukeutunut vanhoihin vaatteisiin ja hänellä oli pitkä parta.

– Hän tilasi viisi olutta ja joi ne. Sitten soitimme poliisille, Westerbeek sanoo.

Maatilalle saapuneet poliisit löysivät rakennuksen, jonka ikkunat oli laudoitettu umpeen. Sisältä löytyi kaapin taakse piilotetut portaat, jotka johtivat perheen piilopaikkaan.

58-vuotiaan miehen kerrotaan olleen vuodepotilaana, hän oli ilmeisesti saanut sairauskohtauksen jokin aika sitten. Joissain lähteissä hänen kerrottiin olevan lasten isä, mutta paikallisviranomaisten mukaan näin ei ole. Hollantilaisen Algemeen Dablad -lehden mukaan mies oli itävaltalainen puuseppä.

Mies ei myöskään omista maatilaa, mutta on vuokrannut sen.

Toistaiseksi ei tiedetä, missä lasten äiti on. Hän on mahdollisesti kuollut jo vuosia sitten.

Poliisi on vahvistanut löytäneensä perheen ja tutkivansa tapausta. 58-vuotias mies on pidätetty ja maatila eristetty.

Lapset on kuljetettu pois ja heidän kerrotaan olevan viranomaisten hoivissa.

Päivitetty 15.10. klo 22.25 tiedolla, että mies ei ole lasten isä, ja 16.10 klo 5.45: lapsia oli vain viisi